## Pravilnik o službi traženja Hrvatskog crvenog križa

### NN 52/2007 (23.5.2007.), Pravilnik o službi traženja Hrvatskog crvenog križa

# HRVATSKI CRVENI KRIŽ

**1703**

Na temelju članka 8. Zakona o Hrvatskom Crvenom križu (»Narodne novine«, br.
92/2001), Skupština Hrvatskog Crvenog križa na sjednici održanoj 26. ožujka
2007. godine donijela je

## PRAVILNIK

### O SLUŽBI TRAŽENJA HRVATSKOG CRVENOG KRIŽA

Članak 1.

Ovim se Pravilnikom uređuje ustrojstvo, djelokrug i način rada Službe traženja
Hrvatskog Crvenog križa (dalje u tekstu: Služba traženja HCK), koja se kao javna
ovlast i jedna od osnovnih djelatnosti obavlja u Hrvatskom Crvenom križu
temeljem Zakona o Hrvatskom Crvenom križu.

Članak 2.

Služba traženja HCK djeluje na temelju načela Međunarodnog pokreta Crvenog križa
i Crvenog polumjeseca, a organizira se na svim razinama unutarnjeg ustroja
Hrvatskog Crvenog križa i to:
– u općinskim društvima Crvenog križa – općinska Služba traženja,
– u gradskim društvima Crvenog križa – gradska Služba traženja,
– u županijskim društvima Crvenog križa – županijska Služba traženja,
– u Hrvatskom Crvenom križu – Nacionalni ured Službe traženja Hrvatskog Crvenog
križa (u daljnjem tekstu: NUST)
Na razini mjesnih društava Crvenog križa, kao i područnih društava Crvenog križa
grada Zagreba, djeluju imenovani povjerenici Službe traženja HCK.

Članak 3.

Međusobni odnosi pojedinih razina organiziranja Službe traženja HCK temelje se
na vertikalnoj povezanosti, subordinaciji i odgovornosti nižih razina NUST-u,
ali i obavezi uzajamnog pomaganja u rješavanju svakodnevnih pitanja iz
djelokruga rada Službe, te doprinosu svih sastavnih dijelova učinkovitom i
jedinstvenom djelovanju Službe traženja HCK.

Članak 4.

Služba traženja HCK obavlja sljedeće zadaće:
1. prikupljanje, evidentiranje i obradu podataka, davanje obavijesti o žrtvama
oružanog sukoba članovima obitelji, nadležnim tijelima i organizacijama u zemlji
i inozemstvu i to za:
– ratne zarobljenike,
– civilne internirce,
– zaštićene osobe uhićene duže od dva tjedna,
– zaštićene osobe na prinudnom boravku,
– ranjene, bolesne i umrle pripadnike oružanih snaga,
– nestale osobe,
– djecu evakuiranu u druge zemlje,
– djecu odvojenu od roditelja zbog oružanog sukoba;
2. razmjenu obiteljskih poruka članova obitelji razdvojenih zbog oružanog sukoba
ili drugih izvanrednih okolnosti;
3. spajanje članova obitelji razdvojenih zbog oružanog sukoba ili drugih
izvanrednih okolnosti;
4. druge zadaće i traženja iz nadležnosti Republike Hrvatske u kojima na osnovI
međunarodnih ugovora ili propisa Republike Hrvatske sudjeluje Hrvatski Crveni
križ.

Članak 5.

Uz zadaće ustanovljene člankom 4. ovog Pravilnika, Služba traženja HCK će kao
humanitarnu aktivnost obavljati i poslove traženja, prikupljanja, evidentiranja
i obrade podataka i davanja obavijesti o žrtvama velikih prirodnih, ekoloških i
drugih nesreća, o evakuiranim osobama, izbjeglicama, tražiteljima azila i
sličnim kategorijama, za koja traženja nisu nadležni drugi subjekti.

Članak 6.

U svome radu Služba traženja HCK surađuje s državnim tijelima i institucijama,
osobito upravom, unutrašnjim poslovima, oružanim snagama, pravosuđem, te
humanitarnim udrugama i drugim subjektima i pojedincima, koji su dužni u okviru
svoga djelokruga rada pružiti pomoć Službi traženja davanjem informacija ili
konkretnih podataka i time doprinijeti rješavanju pojedinih postupaka.
Na međunarodnom planu Služba traženja HCK, putem NUST-a ostvaruje neposrednu
suradnju s Međunarodnim odborom Crvenog križa, Centralnom agencijom za traženje,
te Službama traženja nacionalnih društava i drugim međunarodnim organizacijama i
tijelima.

Članak 7.

Između pojedinih razina organiziranja Službe traženja HCK ustanovljuje se
podjela nadležnosti u obavljanju zadaća iz članaka 4. i 5. ovog Pravilnika po
osnovnom kriteriju područja (tuzemnost, inozemnost), tj. da li se postupci vode
unutar Republike Hrvatske, ili se određene radnje i traženja obavljaju izvan
granica Republike Hrvatske.
NUST obavlja zadaće i vodi postupke s elementom tuzemnosti i sve postupke s
elementom inozemnosti.
Ostale razine organiziranja Službe traženja HCK iz članka 2. ovog Pravilnika
nadležne su za obavljanje zadaća i vođenje postupa­ka s elementom tuzemnosti, tj.
samo za područje Republike Hrvatske.

Članak 8.

Radi poticanja razvoja Službe traženja HCK i osiguranja potrebnih uvjeta za
njeno funkcioniranje, kao i koordinaciju i suradnju s drugim subjektima,
osnivaju se odlukom Skupštine na svim razinama unutarnjeg ustroja savjetodavna
radna tijela Službe traženja, sukladno odredbama Statuta Hrvatskog Crvenog
križa.
Navedenom odlukom o organiziranju savjetodavnih radnih tijela određuje se njihov
sastav, djelokrug i način rada.

Članak 9.

Suglasno smjernicama Međunarodnog odbora Crvenog križa, NUST propisuje
operativne postupke jedinstvenim radnim priručnikom i po potrebi metodološkim
uputama.
Služba traženja HCK u svom radu primjenjuje jedinstvenu metodologiju rada,
koristi propisane obrasce, vodi službene evidencije podataka, te izdaje potvrde
o utvrđenim činjenicama i izvatke iz prikupljene građe.

Članak 10.

Izvršitelji poslova Službe traženja mogu biti ravnatelji društava Crvenog križa
pojedinih razina organiziranja, drugi profesionalni djelatnici ili volonteri
Crvenog križa u svojstvu povjerenika Službe traženja.
Izvršitelji poslova Službe traženja navedeni u stavku 1. ovog članka moraju biti
osposobljeni za poslove Službe traženja.
Za rad Službe traženja HCK na svim razinama organiziranja neposredno je
odgovoran poslovodni organ ustanovljen Statutom društava HCK.

Članak 11.

NUST potiče, koordinira i provodi edukaciju predavača i neposrednih izvršitelja
poslova Službe traženja navedenih u članku 10. ovog Pravilnika, kao i periodično
obnavljanje i dopunu znanja, te izdaje iskaznicu izvršiteljima poslova Službe
traženja HCK.

Članak 12.

Organizacija Službe traženja HCK i njeno djelovanje u slučaju oružanog sukoba,
te sastav i povećani broj neposrednih izvršitelja uređuju se sukladno odredbama
Statuta društva pojedine razine organiziranja Crvenog križa, posebnom odlukom
nadležnog tijela.
Služba traženja HCK, u sastavu i povećanom broju izvršitelja ustanovljenom u
stavku 1. ovog članka može se staviti u funkciju i u miru, kad se zbog velike
prirodne, ekološke i druge nesreće ukaže potreba za njenim pojačanim
djelovanjem.

Članak 13.

U slučaju oružanog sukoba NUST je u funkciji Ureda za informiranje i obavlja
zadaće predviđene člankom 122. Ženevske konvencije o postupanju s ratnim
zarobljenicima od 12. kolovoza 1949. i člankom 136. Ženevske konvencije o
zaštiti građanskih osoba u vrijeme rata od 12. kolovoza 1949. i u toj funkciji
prima i daje obavijesti o osobama zaštićenim ovim konvencijama.

Članak 14.

NUST redovno jednom godišnje dostavlja izvješća o radu Službe traženja HCK putem
nadležnog ministarstva Vladi Republike Hrvatske, a po potrebi i na njihov
zahtjev i u kraćim razdobljima.

Članak 15.

Pravilnik o Službi traženja HCK, na prijedlog Glavnog odbora, donosi Skupština
Hrvatskog Crvenog križa.
Pravilnik stupa na snagu osmog dana od dana objave u »Narodnim novinama«.
Izmjene i dopune Pravilnika i njegovo stupanje na snagu donose se na način i po
postupku utvrđenom za njegovo donošenje.

Članak 16.

Danom stupanja na snagu ovog Pravilnika, prestaje važiti Pravilnik o Službi
traženja Hrvatskog Crvenog križa objavljen u »Narod­nim novinama«, br. 36/94.

Predsjednik
Hrvatskog Crvenog križa
**dr. sc. Jadranko Crnić, dipl. iuri**, v. r.

Pravilnik, NN 52/2007-1703
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)